KYK: Argentinië het 'n nuwe president | Netwerk24
Argentinië se Geregtigheidsparty is terug aan die bewind nadat die konserwatiewe president, Mauricio Macri, uit die kussings gelig is.
Die uitslae van die nasionale verkiesing is Maandag bekend gemaak en die land, wat hom in 'n ekonomiese krisis bevind, het 'n swaai na links gemaak.
Ondersteuners van Alberto Fernandez en oudpres. Cristina Fernandez de Kirchner vier hul oorwinning in Buenos Aires.Foto: Reuters
Toe meer as 90% van die stembriewe getel is, het Alberto Fernandez, aangewese president, reeds sowat 48% van die stemme op hom verenig, en Macri het 40% van die stemme gekry. Die stembus het Sondag om 18:00 gesluit.
Macri het saam met die land se oudpresident Cristina Fernandez de Kirchner, wat tot 2015 die staatshoof was, aan die verkiesing deelgeneem. Sy is nou die aangewese adjunkpresident.
Macri het Fernandez geluk gewens en 'n uitnodiging aan hom gerig om hom in die presidensiële paleis te besoek sodat 'n geordende oorgang beplan kan word. Dit is noodsaaklik vir Argentinië se wankelende ekonomie en markte.
Fernandez het op sy beurt gesê hy sal met Macri vergader en "op enige manier saamwerk wat ek kan".
"Die tyd wat voorlê, gaan nie maklik wees nie," het hy Maandag aan sy jubelende ondersteuners gesê.
"Maar natuurlik gaan ons met alles saamwerk sodat Argentyne se swaarkry eens en vir altyd end kry."
Fernandez was tot hierdie jaar relatief onbekend buite Argentinië se politieke kringe. Nadat hy in Augustus se voorafverkiesing stof in Macri se oë geskop het, het 'n meningspeiling aangedui dat hy die verkiesing ver gaan wen. Die markte was egter steeds onseker ná die voorafverkiesing aangesien beleggers 'n skuif na linkse populisme gevrees het.
Die land verkeer reeds die grootste deel van die afgelope jaar in 'n resessie
"Ons is in 'n reusekrisis en almal moet saam verantwoordelik neem vir wat voorlê," het Fernandez gesê toe hy Sondag sy stem in Buenos Aires uitgebring het.
Fernández gaan by Macri die onderhandelings met krediteure, wat die IMF insluit, oor die herstrukturering van die $100 miljard aan staatskuld oorneem. – Reuters